EL Επίσημη Εφημερίδα της Ευρωπαϊκής Ένωσης C 398/57

Ανακοίνωση σχετικά με την απόφαση της 30ής Ιουνίου 2016 στην υπόθεση T-424/13 αναφορικά με τον εκτελεστικό κανονισμό (ΕΕ) αριθ. 430/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κοχλιωτών χυτών εξαρτημάτων σωληνώσεων, από ελατό χυτοσίδηρο, καταγωγής Λαϊκής Δημοκρατίας της Κίνας και Ταϊλάνδης και για την περάτωση της διαδικασίας όσον αφορά την Ινδονησία

(2016/C 398/10)

Απόφαση

Με την απόφασή του της 30ής Ιουνίου 2016 στην υπόθεση T-424/13, Jinan Meide Casting Co. Ltd κατά Συμβουλίου (1), το Γενικό Δικαστήριο της Ευρωπαϊκής Ένωσης (το «Γενικό Δικαστήριο») ακύρωσε τον εκτελεστικό κανονισμό (ΕΕ) αριθ. 430/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές κοχλιωτών χυτών εξαρτημάτων σωληνώσεων, από ελατό χυτοσίδηρο, καταγωγής, μεταξύ άλλων, Λαϊκής Δημοκρατίας της Κίνας (2), στο μέτρο που εφαρμόζεται στον Κινέζο παραγωγό-εξαγωγέα Jinan Meide Casting Co. Ltd (που θα καλείται, επίσης, ο «οικείος παραγωγός-εξαγωγέας»).

Το Γενικό Δικαστήριο αποφάνθηκε ότι παραβιάστηκαν τα δικαιώματα άμυνας του οικείου παραγωγού-εξαγωγέα διά της απόρριψης της αίτησής του να του γνωστοποιηθούν οι σχετικοί με την κανονική αξία υπολογισμοί που διενεργήθηκαν με τη χρήση εμπιστευτικών στοιχείων παραγωγού ανάλογης χώρας, κατά την έρευνα που οδήγησε στην έκδοση του εκτελεστικού κανονισμού (ΕΕ) αριθ. 430/2013. Ειδικότερα, το Γενικό Δικαστήριο έκρινε ότι η Επιτροπή κακώς απέρριψε την εν λόγω αίτηση επικαλούμενη την ανάγκη τήρησης της αρχής της ίσης μεταχείρισης. Συναφώς, το Γενικό Δικαστήριο δέχτηκε, επίσης, ότι δεν μπορούσε να αποκλειστεί το ενδεχόμενο η έκβαση της διαδικασίας έρευνας να ήταν διαφορετική εάν είχε γίνει δεκτή η παραπάνω αίτηση.

Συνέπειες

Σύμφωνα με το άρθρο 266 της Συνθήκης για τη λειτουργία της Ευρωπαϊκής Ένωσης (ΣΛΕΕ), τα θεσμικά όργανα της Ένωσης οφείλουν να λαμβάνουν τα μέτρα που συνεπάγεται η εκτέλεση της απόφασης. Ως εκ τούτου, η αίτηση του οικείου παραγωγού-εξαγωγέα να του γνωστοποιηθούν οι σχετικοί με την κανονική αξία υπολογισμοί που διενεργήθηκαν με τη χρήση εμπιστευτικών στοιχείων παραγωγού ανάλογης χώρας θα πρέπει να επανεξεταστεί υπό το πρίσμα των ιδιαίτερων περιστάσεων που αφορούν τον εν λόγω παραγωγό-εξαγωγέα.

Στις περιπτώσεις κατά τις οποίες ορισμένη διαδικασία αποτελείται από περισσότερα διοικητικά στάδια, η ακύρωση ενός από τα στάδια αυτά δεν συνεπάγεται την ακύρωση ολόκληρης της διαδικασίας (3). Η έρευνα αντιντάμπινγκ αποτελεί παράδειγμα τέτοιας διαδικασίας πολλαπλών σταδίων. Η ακύρωση του εκτελεστικού κανονισμού (ΕΕ) αριθ. 430/2013 αφορούσε ένα στάδιο της διοικητικής διαδικασίας, και, συγκεκριμένα, τη γνωστοποίηση πληροφοριών στον παραγωγό-εξαγωγέα. Συνεπώς, για τη συμμόρφωσή της προς την απόφαση του Γενικού Δικαστηρίου της 30ής Ιουνίου 2016, η Επιτροπή έχει τη δυνατότητα να θεραπεύσει τις πτυχές της διαδικασίας που οδήγησαν στην ακύρωση, αφήνοντας αμετάβλητα τα μέρη που δεν επηρεάζονται από την απόφαση (4). Ως εκ τούτου, συμπεράσματα που εξήχθησαν στον προσβληθέντα κανονισμό τα οποία δεν αμφισβητήθηκαν εντός της προθεσμίας προσφυγής ή αμφισβητήθηκαν αλλά η αμφισβήτησή τους απορρίφθηκε από την απόφαση του Γενικού Δικαστηρίου ή δεν εξετάστηκαν από το Γενικό Δικαστήριο και, ως εκ τούτου, δεν είχαν ως συνέπεια την ακύρωση του εκτελεστικού κανονισμού (ΕΕ) αριθ. 430/2013 παραμένουν έγκυρα.

Επανέναρξη διαδικασίας

Ενόψει των ανωτέρω, με τη δημοσίευση της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, η Επιτροπή προβαίνει στην επανέναρξη της έρευνας αντιντάμπινγκ σχετικά με εισαγωγές χυτών εξαρτημάτων καταγωγής Λαϊκής Δημοκρατίας της Κίνας που οδήγησε στην έκδοση του εκτελεστικού κανονισμού (ΕΕ) αριθ. 430/2013, της 13ης Μαΐου 2013, στο μέτρο που αφορά τον οικείο παραγωγό-εξαγωγέα και τη συνεχίζει από το σημείο στο οποίο σημειώθηκε η παρατυπία.

Η εν λόγω επανέναρξη περιορίζεται κατ’ αντικείμενο στην εφαρμογή της απόφασης του Γενικού Δικαστηρίου ως προς την Jinan Meide Casting Co. Ltd.

Γραπτές παρατηρήσεις

Ο οικείος παραγωγός-εξαγωγέας και η ενωσιακή βιομηχανία καλούνται να γνωστοποιήσουν τις απόψεις τους, να υποβάλουν πληροφορίες και να προσκομίσουν σχετικά αποδεικτικά στοιχεία σχετικά με ζητήματα που αφορούν την επανέναρξη της έρευνας. Στον βαθμό που δεν προβλέπεται διαφορετικά, οι εν λόγω πληροφορίες και σχετικά αποδεικτικά στοιχεία πρέπει να περιέλθουν στην Επιτροπή εντός 20 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

Δυνατότητα ακρόασης από τις υπηρεσίες της Επιτροπής που διενεργούν την έρευνα

Ο οικείος παραγωγός-εξαγωγέας και η ενωσιακή βιομηχανία δύνανται να ζητήσουν ακρόαση από τις υπηρεσίες της Επιτροπής που διενεργούν την έρευνα. Κάθε αίτηση ακρόασης θα πρέπει να υποβληθεί εγγράφως και να προσδιορίζει τους λόγους υποβολής της. Για ακροάσεις σχετικά με ζητήματα που αφορούν την επανέναρξη της έρευνας, πρέπει να υποβληθεί σχετική αίτηση εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, πρέπει να υποβληθεί αίτηση ακρόασης εντός των ειδικών προθεσμιών που θα ορίζει η Επιτροπή στην επικοινωνία της με τα οικεία μέρη.

Οδηγίες για την υποβολή γραπτών παρατηρήσεων και την αποστολή αλληλογραφίας

Οι πληροφορίες που υποβάλλονται στην Επιτροπή για τους σκοπούς ερευνών εμπορικής άμυνας δεν θα πρέπει να υπόκεινται σε δικαιώματα πνευματικής ιδιοκτησίας. Τα ενδιαφερόμενα μέρη, πριν υποβάλουν στην Επιτροπή πληροφορίες και/ή στοιχεία τα οποία υπόκεινται σε δικαιώματα πνευματικής ιδιοκτησίας τρίτων, πρέπει να ζητήσουν ειδική άδεια από τον δικαιούχο των δικαιωμάτων πνευματικής ιδιοκτησίας που να επιτρέπει ρητά στην Επιτροπή α) να χρησιμοποιήσει τις πληροφορίες και τα στοιχεία για τους σκοπούς αυτής της διαδικασίας εμπορικής άμυνας και β) να παράσχει τις πληροφορίες και/ή τα στοιχεία στα ενδιαφερόμενα στην εν λόγω έρευνα μέρη σε μορφή που να τους επιτρέπει να ασκήσουν τα δικαιώματά τους άμυνας.

Όλες οι γραπτές παρατηρήσεις και οι επιστολές που τα ενδιαφερόμενα μέρη υποβάλλουν εμπιστευτικώς πρέπει να φέρουν την ένδειξη «Limited» («Περιορισμένης διανομής») (5).

Τα ενδιαφερόμενα μέρη που υποβάλλουν πληροφορίες «Περιορισμένης διανομής» υποχρεούνται, σύμφωνα με το άρθρο 19 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (6) (ο «βασικός κανονισμός»), να υποβάλλουν μη εμπιστευτικού χαρακτήρα περιλήψεις των πληροφοριών αυτών, οι οποίες θα φέρουν την ένδειξη «For inspection by interested parties» («Προς εξέταση από τα ενδιαφερόμενα μέρη»). Οι εν λόγω περιλήψεις θα πρέπει να είναι επαρκώς λεπτομερείς ώστε να επιτρέπουν την κατανόηση, σε ικανοποιητικό βαθμό, της ουσίας των πληροφοριών που υποβάλλονται εμπιστευτικά. Αν ενδιαφερόμενο μέρος που υποβάλλει εμπιστευτικές πληροφορίες δεν υποβάλει μη εμπιστευτική περίληψή τους στην απαιτούμενη μορφή και ποιότητα, οι εν λόγω εμπιστευτικές πληροφορίες μπορεί να μη ληφθούν υπόψη.

Τα ενδιαφερόμενα μέρη καλούνται να υποβάλλουν όλες τις παρατηρήσεις και τις αιτήσεις τους με ηλεκτρονικό ταχυδρομείο, μαζί με σαρωμένες εξουσιοδοτήσεις και πιστοποιητικά, με την εξαίρεση ογκωδών απαντήσεων, που υποβάλλονται σε CD-ROM ή DVD ιδιοχείρως ή με συστημένη επιστολή. Με τη χρησιμοποίηση ηλεκτρονικού ταχυδρομείου, τα ενδιαφερόμενα μέρη εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων οι οποίοι περιέχονται στο έγγραφο «ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΥΠΟΘΕΣΕΙΣ ΕΜΠΟΡΙΚΗΣ ΑΜΥΝΑΣ», το οποίο δημοσιεύεται στον δικτυακό τόπο της Γενικής Διεύθυνσης Εμπορίου: http://trade.ec.europa.eu/doclib/docs/2014/june/tradoc_152567.pdf Τα ενδιαφερόμενα μέρη πρέπει να δηλώσουν το όνομα/την επωνυμία, τη διεύθυνση, τον αριθμό τηλεφώνου και έγκυρη διεύθυνση ηλεκτρονικού ταχυδρομείου τους και να διασφαλίσουν ότι η παρεχόμενη διεύθυνση ηλεκτρονικού ταχυδρομείου είναι η λειτουργική, επίσημη επιχειρηματική τους διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Μετά την υποβολή των στοιχείων επικοινωνίας, η Επιτροπή θα επικοινωνεί με τα ενδιαφερόμενα μέρη μόνο μέσω ηλεκτρονικού ταχυδρομείου, εκτός αν τα εν λόγω μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή εκτός αν η φύση του προς αποστολή εγγράφου απαιτεί τη χρήση συστημένου ταχυδρομείου. Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που ισχύουν για τις υποβολές μέσω ηλεκτρονικού ταχυδρομείου, τα ενδιαφερόμενα μέρη θα πρέπει να συμβουλεύονται τις οδηγίες επικοινωνίας με τα ενδιαφερόμενα μέρη που αναφέρονται παραπάνω.

Διεύθυνση αλληλογραφίας της Επιτροπής:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË E-mail: TRADE-MALLEABLE-FITTINGS-DUMPING@ec.europa.eu

Άρνηση συνεργασίας

Όταν ενδιαφερόμενο μέρος αρνείται την πρόσβαση στις απαραίτητες πληροφορίες, δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, επιτρέπεται, σύμφωνα με το άρθρο 18 του βασικού κανονισμού, να συνάγονται είτε καταφατικά είτε αποφατικά συμπεράσματα με βάση τα διαθέσιμα στοιχεία.

Σε περίπτωση που διαπιστωθεί ότι ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατόν να χρησιμοποιηθούν τα διαθέσιμα πραγματικά στοιχεία.

Στην περίπτωση που ενδιαφερόμενο μέρος δεν συνεργάζεται ή συνεργάζεται μόνον εν μέρει, με συνέπεια τα συμπεράσματα να βασίζονται στα διαθέσιμα πραγματικά στοιχεία σύμφωνα με το άρθρο 18 του βασικού κανονισμού, το τελικό αποτέλεσμα ενδέχεται να είναι λιγότερο ευνοϊκό για το εν λόγω μέρος από ό,τι θα ήταν εάν είχε συνεργαστεί.

Η μη παροχή απάντησης σε μηχανογραφημένη μορφή δεν θεωρείται άρνηση συνεργασίας, υπό την προϋπόθεση ότι το οικείο ενδιαφερόμενο μέρος αποδεικνύει ότι η παροχή απάντησης στη ζητούμενη μορφή θα καθίστατο επαχθέστερη ή θα συνεπαγόταν υπέρμετρο επιπρόσθετο κόστος. Το ενδιαφερόμενο μέρος θα πρέπει να επικοινωνήσει αμέσως με την Επιτροπή.

Σύμβουλος ακροάσεων

Ο οικείος παραγωγός-εξαγωγέας και η ενωσιακή βιομηχανία δύνανται να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων ενεργεί ως μεσάζων μεταξύ των ενδιαφερόμενων μερών και των υπηρεσιών της Επιτροπής που διενεργούν την έρευνα. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφωνίες σχετικά με τον εμπιστευτικό χαρακτήρα εγγράφων, τις αιτήσεις παράτασης προθεσμιών και τις αιτήσεις ακρόασης τρίτων. Ο σύμβουλος ακροάσεων μπορεί να διοργανώσει ακρόαση με ένα επιμέρους ενδιαφερόμενο μέρος και να μεσολαβήσει ώστε να εξασφαλιστεί η πλήρης άσκηση των δικαιωμάτων άμυνας των ενδιαφερόμενων μερών.

Αίτηση ακρόασης από τον σύμβουλο ακροάσεων θα πρέπει να υποβληθεί εγγράφως και να προσδιορίζει τους λόγους υποβολής της. Για ακροάσεις σχετικά με ζητήματα που αφορούν το αρχικό στάδιο της έρευνας, πρέπει να υποβληθεί σχετική αίτηση εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, πρέπει να υποβληθεί αίτηση ακρόασης εντός των ειδικών προθεσμιών που θα ορίζει η Επιτροπή στην επικοινωνία της με τα οικεία μέρη.

Ο σύμβουλος ακροάσεων θα παράσχει επίσης ευκαιρίες ακρόασης με συμμετοχή των μερών οι οποίες θα καθιστούν δυνατή την ανάπτυξη των αντικρουόμενων απόψεων και την προβολή επιχειρημάτων προς αντίκρουση των ισχυρισμών της άλλης πλευράς για θέματα που αφορούν, μεταξύ άλλων, την εφαρμογή της απόφασης.

Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον δικτυακό τόπο της ΓΔ Εμπορίου: http://ec.europa.eu/trade/trade-policy-and-you/contacts/hearing-officer/

Επεξεργασία δεδομένων προσωπικού χαρακτήρα

Η επεξεργασία των δεδομένων προσωπικού χαρακτήρα που θα συλλεγούν στο πλαίσιο της παρούσας έρευνας θα πραγματοποιηθεί σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (7).

Πληροφορίες προς τις τελωνειακές αρχές

Οι οριστικοί δασμοί αντιντάμπινγκ που καταβλήθηκαν βάσει του κανονισμού αριθ. 430/2013, της 13ης Μαΐου 2013, επί των εισαγωγών στην Ευρωπαϊκή Ένωση χυτών εξαρτημάτων, τα οποία επί του παρόντος εμπίπτουν στους κωδικούς ΣΟ ex 7307 19 10 (κωδικός TARIC 7307191010), καταγωγής Λαϊκής Δημοκρατίας της Κίνας, που παράχθηκαν από την Jinan Meide Casting Co. Ltd (πρόσθετος κωδικός TARIC B336), και οι προσωρινοί δασμοί που εισπράχθηκαν οριστικά σύμφωνα με το άρθρο 2 του κανονισμού αριθ. 430/2013, της 13ης Μαΐου 2013, θα πρέπει να επιστραφούν ή να διαγραφούν. Για την επιστροφή ή τη διαγραφή πρέπει να υποβληθεί αίτηση στις εθνικές τελωνειακές αρχές σύμφωνα με την ισχύουσα τελωνειακή νομοθεσία.

Δημοσιοποίηση

Ο οικείος παραγωγός-εξαγωγέας και η ενωσιακή βιομηχανία θα ενημερωθούν αργότερα για τα ουσιώδη πραγματικά περιστατικά και το σκεπτικό βάσει των οποίων πρόκειται να εφαρμοστεί η απόφαση και θα τους δοθεί η δυνατότητα να διατυπώσουν τις παρατηρήσεις τους.

(1) ΕΕ C 305 της 22.8.2016, σ. 25.

(2) ΕΕ L 129 της 14.5.2013, σ. 1.

(3) Υπόθεση Τ-2/95, Industrie des poudres sphériques (IPS) κατά Συμβουλίου, Συλλογή 1998, ΙΙ-3939.

(4) Υπόθεση C-458/98 P, Industrie des poudres sphériques (IPS) κατά Συμβουλίου, Συλλογή 2000, I-08147.

(5) Έγγραφο που φέρει την ένδειξη «Limited» («Περιορισμένης διανομής») θεωρείται εμπιστευτικό κατά το άρθρο 19 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 176 της 30.6.2016, σ. 21) και το άρθρο 6 της συμφωνίας του ΠΟΕ σχετικά με την εφαρμογή του άρθρου VI της GATT 1994 (συμφωνία αντιντάμπινγκ). Αποτελεί, επίσης, έγγραφο το οποίο προστατεύεται βάσει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).

(6) ΕΕ L 176 της 30.6.2016, σ. 21.

(7) ΕΕ L 8 της 12.1.2001, σ. 1.